Oscar Pistorius

Oscar Leonard Carl Pistorius (* 22. november 1986, Johannesburg, Južná Afrika) je juhoafrický atlét, venujúci sa behu na 400 m. Získal šesť zlatých, jednu striebornú a jednu bronzovú medailu na paralympijských hrách. V roku 2017 bol odsúdený za vraždu na 13 rokov.
Raný život.
Oscar Leonard Carl Pistorius sa narodil 22. novembra 1986 v Sandtone, finančnom centre Johannesburgu v Južnej Afrike. Narodil sa s fibulárnou hemiméliou – bez lýtkových kostí, v dôsledku čoho mu ako jedenásť mesačnému museli amputovať dolné končatiny pod kolenami. Má mladšiu sestru Aimée a staršieho brata Carla. V pätnástich rokoch mu zomrela matka. Je afrikánec a z matkinej strany má čiastočne talianske korene po pradedovi, ktorý z Talianska emigroval do Kene. Jeho rodným jazykom je afrikánčina, plynule hovorí anglicky. 
Kariéra.
Po tom, ako sa Pistorius stal medailistom na paralympijských hrách, snažil sa o zaradenie do súťaží bez zdravotného postihnutia, a to napriek pretrvávajúcim námietkam Medzinárodnej asociácie atletických federácií a argumentom, že mu jeho protézy poskytujú nespravodlivú výhodu. On sa však odvolal na Medzinárodný športový súd a ten verdikt asociácie zrušil. Na Majstrovstvách sveta v atletike 2011 sa Pistorius stal historicky prvým človekom s amputovanými končatinami, ktorý na majstrovstvách pre zdravých športovcov získal medailu na dráhe.
Jeho snom bolo kvalifikovať sa na olympiádu v Pekingu, no nakoniec sa mu to nepodarilo. Podarilo sa mu však kvalifikovať a súťažiť v Londýne na Letných olympijských hrách 2012, čím sa stal historicky prvým bežcom s amputáciou dolných končatín, ktorý to dokázal.
Pistorius počas kariéry získal prezývku „Blade Runner“.
V roku 2009 bola vydaná jeho autobiografia s názvom "Blade Runner".
Osobný život.
Dňa 14. februára 2013 Pistorius zastrelil vo svojom dome v Pretórii svoju priateľku, modelku Reevu Steenkampovú. Prvé správy hovorili, že mohlo ísť o nešťastný omyl, keď ju považoval za zlodeja, polícia však túto verziu nepotvrdila. Pistorius bol ihneď vzatý do väzby a následne obvinený z úkladnej vraždy. Dňa 22. februára 2013 ho súd prepustil na kauciu vo výške jedného milióna juhoafrických randov. Pistorius sa nesmel vrátiť do svojho domu ani hovoriť so svedkami, mal odovzdať cestovný pas a zbrane a dvakrát týždenne sa hlásiť polícii. Hrozilo mu doživotie. 11. septembra 2014 však súd zamietol obvinenie z úkladnej vraždy. V októbri 2014 bol odsúdený za zabitie z nedbanlivosti na päť rokov odňatia slobody, ale dňa 24. novembra 2017 bol nakoniec odsúdený za vraždu na 13 rokov a päť mesiacov. Motív jeho konania zostáva neobjasnený, rodičia Steenkampovej sú presvedčení, že konal úmyselne. Podľa psychiatra, ktorý vypovedal na súdnom pojednávaní, Pistorius dlhodobo žije s generalizovanou úzkostnou poruchou, ktorá vyplýva z jeho traumatizujúceho detstva. V roku 2018 sa sestra obete vyjadrila proti jeho možnému podmienečnému prepusteniu, podľa jej slov môže znovu niekoho zabiť, pretože „on to má v sebe“. Poukázala na typ munície, ktorou Pistorius skutok spáchal. Išlo o náboje, ktoré sa v tele roztrieštia s cieľom spôsobiť čo najrozsiahlejšie škody, čo potvrdil súdny znalec. Jeden zo štyroch týchto nábojov zasiahol Steenkampovú do hlavy. V novembri 2021 po výkone polovice trestu Pistorius požiadal o podmienečné prepustenie.
Televízna stanica BBC uviedla v novembri 2020 štvordielny dokumentárny seriál s názvom "The Trials of Oscar Pistorius", ktorý sa venuje jeho súdnemu procesu. Seriál bol kritizovaný za to, že Pistoriusa zobrazuje ako hrdinu.